Нобэми дегъэпIейтей
Ди блэкIам, тхыдэ напэкIуэцIхэм сыщриплъэжкIэ, адыгэ лъэпкъым лъапсэрыхыр къытхуэзыгъэкIуа, илъэси 100-кIэ екIуэкIа Кавказ зауэм семыгупсысын слъэкIыркъым. А зауэ гущIэгъуншэр мыхъуатэмэ, ди лъэпкъым нобэ и бжыгъэр зыхуэдизынумрэ и зэфIэкIыр зыхуэдэнумрэ хэт ищIэнт?!
Дунейпсо тхыдэм ухэплъэмэ, апхуэдиз илъэс бжыгъэкIэ зи щхьэхуитыныгъэм щIэзэуауэ дунейм тетыр лъэпкъ мащIэщ. Адыгэ лъэпкъым и цIыху пажэ куэд, адыгэ уэркъ жыхуэтIэу дызэрыгушхуэ, зи хабзэрэ нэмыскIэ дуней псом щыцIэрыIуэ щIалэ къуданхэр, зауэлI хъыжьэхэр хэкIуэдащ а зауэм…
Абы и пэжыпIэр нобэр къыздэсым зэхэгъэкIауэ джа зэрымыхъуар сигу къоуэ. БлэкIа зэманым и гузэвэгъуэр зэкъуэча хъуа лъэпкъым ди лъым хэтщ, иджыри абы ижь къытщIеху. Абы и зэранкIэ адыгэр дуней псом щикъухьа хъуащ, Хэкум къинахэри дызэпэIэщIэу допсэу, цIэ зырыз зетхьэу (адыгей, къэбэрдей, шэрджэс) икIи зэлъэпкъэгъухэм ди гъащэр, бзэр, хабзэр, тхыдэр тхъумэжа зэрыхъунум сегъэгузавэ. Ауэ, сызыгъэгуфIи щыIэщ — ар лъэпкъым сыт хуэдэ лъэпощхьэпо, гузэвэгъуэ къылъыкъуэмыкIами адыгэр зэрымыкIуэдыжарщ, ди хэку дызэриIэжырщ, лъэпкъым и бзэр, и хабзэхэр зэрахуэхъумэжарщ. АбыкIэ фIыщIэ зыхуэфащэр лъэпкъ Iуэхум иригузавэ ди пашэ нэхъыжьыфIхэрщ. АдэкIи псэу, зыузэщI, си лъэпкъ дахэ!
Си тхыгъэ кIэщIыр сухыжынут си гупсысэхэм къапэджэж, Тыркум щыщ усакIуэ Инэмыкъуэ Мулид и Iэдакъэ къыщIэкIа «Сыхэт сэ?» усэмкIэ.
Тырку щIыналъэм сыщыпсэумэ,
Си лъэпкъыцIэщ «тырку»,
ХьэрыпыщIыр лъахэ схуэхъумэ,
Сэ къысфIащ «хьэрып».
Iуэхуу щыIэм я нэхъыкIэр
Куэдрэ къызапэс.
Псалъэу щыIэм я нэхъ жагъуэр
Сэ къызадз — «хэхэс».
Сыщыпсэуми къэрал Iэджэм,
Сэ сыхъуащ хэкуншэ.
Я дэ ди Тхьэ, Хэку зимыIэр
Сыту насыпыншэ!
БЕЗЫР Ленэ.
